वैसे देखा जाए तो शंकर के सिद्धान्त का सही प्रतिपादन तो ब्रह्मसूत्र में किया गया है, परन्तु गीता भाष्य में भी यह स्पष्ट दिखाई देता है। संक्षेप में, यह सिद्धांत मानता है कि निष्काम भाव से स्वकर्म में प्रवृत्त होकर चित्त की शुद्धि करनी चाहिए। चित्त शुद्ध नहीं होगा तो जिज्ञासा नहीं होगी। बिना जिज्ञासा के मोक्ष की इच्छा नहीं हो पाएगी। इस इच्छा के जागृत होने पर विवेक का उदय होगा। यहाँ विवेक का अर्थ है नित्य और अनित्य वस्तु में भेद करना और इसे समझना। संसार के सभी पदार्थ अनित्य हैं। केवल आत्मा नित्य है। इस बात का अनुभव होने से वैराग्य उत्पन्न होता है। लोक-परलोक के सुखों और भोगों के प्रति विरक्ति जब तक पूर्णतया नहीं हो जाती, वैराग्य की स्थिति नहीं आती। शंकर के सिद्धांत के अनुसार मोक्ष का पहला कारण ‘ज्ञान’ होता है जो कि शम-दम-तितिक्षा और कर्म के त्याग से आता है। शंकर का दृढ़ विश्वास है कि बिना इस विशुद्ध ज्ञान के मोक्ष प्राप्ति संभव नहीं है।